次韻酬吳德夫去秋送行之作
作者：趙蕃
朝代：宋

paragraphs: 湘西一盃酒，渺渺紅葉換。
江東千里雲，落落黄犬歎。
人生七十稀，百里九十半。
初期枉車馬，近迺遺札翰。
小遲君不肯，一出我豈憚。
雖微辦雞黍，豈乏具薪炭。
古風久不作，我友當力讚。
舊詩况瓊玖，觸目屢璀璨。
中馨稱蘭佩，外飾匪玉冠。
初年已飛騰，中道翻歎惋。
恐遺知己羞，遂許獨力斷。
於茲樹風聲，何止評月旦。
君如渥洼種，可以羈縶絆。
我異淇園姿，猶睎歲時貫。
君乎甚英爽，我也終浪漫。
自應殊顯晦，寧復待剖判。
湖山冰玉明，樓閣丹青煥。
叩舷或乘舟，曳杖或登岸。
君行定有得，我去何可愞。
與想悠然時，却憶蒼然觀。